钦定古今图书集成/明伦汇编/官常典/第081卷 > 北海王颢
## 钦定古今图书集成/明伦汇编/官常典/第081卷 > 北海王颢

按《魏书北海王传》：“北海平王详子颢，字子明，袭。少慷
慨，有壮气，除龙骧将军、通直散骑常侍，转宗正卿、光
禄大夫、长兼宗正卿、散骑常侍、平东将军，转都官尚
书，加安南将军，出除散骑常侍、抚军将军、徐州刺史。
寻为御史，弹劾除名。其后贼帅宿勤明达叱千骐𬴊
等寇乱豳华诸州，乃复颢王爵，以本将军加使持节”、
假征西将军、都督《华豳东秦》诸军事、兼左仆射、西道
行台，以讨明达。颢转战而前，频破贼众，解豳华之围。
以功增封八百户，进号征西将军。又除尚书右仆射，
持节、行台、都督如故。寻迁车骑大将军、仪同三司，馀
如故。值萧宝夤等大败于平凉，颢亦奔还京师。于时
葛荣南进，稍逼邺城。武泰初，以颢为侍中、骠骑大将
军、开府仪同三司、相州刺史以御荣。颢至汲郡，属尔
朱荣入洛，推奉庄帝诏，授颢太傅，开府、侍中、刺史、王
并如故。颢以葛荣南侵，尔朱纵害，遂盘桓顾望，图自
安之策。先是，颢启其舅范遵为殷州刺史，遵以葛荣
充逼，未得行。颢令遵权停于邺。颢既怀异谋，乃遣遵
行相州事，代前刺史李神为己表里之援。相州行台
甄先受朝旨委其守邺，知颢异图，恐遵为变，遂相率
废遵，还推李神摄理州事，然后遣军候颢逆顺之势。
颢以事意不谐，遂与子冠受率左右奔于萧衍。颢见
衍，泣涕自陈，言辞壮烈。衍奇之，遂以颢为魏王，假之
兵将，令其北入。永安二年四月，于梁国城南登坛燔
燎，号“孝基元年。”庄帝诏令济阴王晖业为都督，于考
城拒之，为颢所擒，又克行台杨昱于荥阳。尔朱世隆
自虎牢走退，庄帝北幸，颢遂入洛，改称建武元年。颢
以数千之众，转战辄克，据有都邑，号令自己。天下人
情，想其风政，而自谓天之所授，颇怀骄怠。宿昔宾客
近习之徒，咸见宠待，干扰政事。又日夜纵酒，不恤军
国。所统南兵，凌窃市里，朝野莫不失望。时又酷敛，公
私不安。庄帝与尔朱荣还师讨颢，自于河梁拒战。王
师渡于马渚。冠受战败被擒，因相继而败。颢率帐下
数百骑及南兵勇健者，自轘辕而出。至临颍，颢步骑
分散，为临颍县卒所斩。出帝初，赠使持节、侍中、都督
冀定相殷四州诸军事、骠骑大将军、大司马、冀州刺
史。武定中。子娑罗，袭。齐受禅，爵例降。